มันนี่ทูเดย์
ธปท.ขายพันธบัตร 6.5 หมื่นล.
17 มี.ค. 2559

ธปท.ขายพันธบัตร 6.5 หมื่นล.
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท.อายุไม่เกิน 15 วัน ในเดือน มี.ค. 2559 โดยมีกำหนดออกประมูลขายพันธบัตรรุ่น พ. 11/14/59 วงเงิน 6.5 หมื่นล้านบาท อายุ 14 วัน ในวันที่ 18 มี.ค.ที่จะถึงนี้ และกำหนดให้ชำระเงินในวันที่ 22 มี.ค. 2559 ซึ่งพันธบัตรดังกล่าวมีอายุครบกำหนดในวันที่ 5 เม.ย. 2559
ทั้งนี้ การออกพันธบัตรของ ธปท.เป็นการทำหน้าที่ปกติในการดูแลดูดซับสภาพคล่องของเงินในระบบ ให้อยู่ในระดับที่เหมาะสมสอดคล้องกับกิจกรรมทางเศรษฐกิจ และระดับอัตราดอกเบี้ยนโยบายในปัจจุบันที่ 1.5%
เงินติดล้อทุ่ม 150 ล.รีแบรนด์
นายปิยะศักดิ์ อุกฤษฎ์นุกูล กรรมการผู้จัดการใหญ่ บริษัท เงินติดล้อ เจ้าของแบรนด์ ศรีสวัสดิ์ เงินติดล้อ ในเครือธนาคารกรุงศรีอยุธยา เปิดเผยว่า จะใช้เงินกว่า 150 ล้านบาท ปรับโฉมแบรนด์ใหม่ โดยจะปรับเปลี่ยนป้ายหน้าสาขากว่า 400 สาขาให้แล้วเสร็จภายในสิ้นเดือน เม.ย.นี้ รวมทั้งออกแคมเปญใหม่ “รับเงินสดเป็นแสนทันทีที่สาขา” สำหรับลูกค้ารถเก๋ง กระบะ โดยไม่ต้องรอโอนเล่ม ไม่ต้องรอเงินเข้าบัญชี แต่หากลูกค้าต้องการวงเงินมากกว่านั้นก็สามารถรับเงินโอนเข้าบัญชีภายใน 1 ชั่วโมงหลังจากได้รับการอนุมัติ